
София 1000, пл. "Света Неделя" №6,  тел: (+359 2)  9401 444, факс: (+359 2) 9401 595 




Р Е Ш Е Н И Е  
№  РС-89-20-061


Днес, 03.06.2020 година, в град София, Комисията за противодействие на корупцията и за отнемане на незаконно придобитото имущество, в състав:


Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-021/12.02.2020 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ 01/С-89/31.01.2020г. Сигнал с рег. № ЦУ01/160 от 20.02.2020г. е приобщен към по-рано постъпилия сигнал с рег. № ЦУ01/С-89 от 31.01.2020г.
Сигналът е против Камен Куцев – общински съветник в Общински съвет – А. за мандат 2019-2023г. и Петя Шопова - общински съветник в Общински съвет – А. за мандат 2019-2023г.
По същество, твърденията в сигнала са, че на 29.01.2020 г., в качеството си на общински съветник, Камен Куцев гласува в личен интерес и облага за приемането на бюджета на Община А. за 2020 г. относно заложените в същия, парични средства и субсидии за спортни клубове, пряко финансирани от бюджета на общината. Куцев има участие в два спортни клуба: Сдружение „***********“ и Сдружение „***********“, в които е член на орган на управление. Твърди се, че са му предоставени с договори, общинска спортна база на язовир „40-извора“, автобус, тренировъчен процес на общински язовир „40-те извора“.
По отношение на Петя Шопова, общински съветник в Общински съвет – А. се излагат твърдения, че същата е свързано лице по смисъла на ЗПКОНПИ с Г.Б. – неин баща, който е кметски наместник в село П.Е, Община А.. Шопова е гласувала структурата на Община А., месечното възнаграждение на Б., а също и бюджета на Община А. за 2020 г.
Към сигнала са приложени копия на справки, извършени в Регистър Булстат и извадки от интернет.
С оглед твърденията в сигнала, Комисията е изискала и събрала доказателства с писма до председателя на Постоянната комисия по предотвратяване и установяване конфликт на интереси и противодействие на корупцията към Общински съвет – А. както следва: писмо с вх. № ЦУ 01/4319/09.03.2020 г. с приложени доказателства за служебно качество на Камен Куцев – клетвен лист от 11.11.2019г., доказателства за служебно качество на Петя Шопова – клетвен лист от 11.11.2019г., Протокол № 4/23.01.2020г. на Постоянна комисия по Бюджет и финанси при Общински съвет - А., Решение № 72/29.01.2020г. на Общински съвет – А., поименно гласуване към решението, докладна записка с вх. № ДЗ-65/23.01.2020г., Протокол на шесто редовно заседание на Общински съвет – А., проведено на 29.01.2020г., договори, сключени между община А. и ***********, както и между община А. и *********** в периода 2017-2020г. – 7 броя, всички решения на Общински съвет – А., с които са отпускани парични средства и субсидии за *********** и *********** – 5 броя, трудов договор № 49/12.12.2019г., сключен между Община А. и Г.Б. за заместване на кметски наместник на с. П.Е; писмо с вх. № ЦУ 01/6389/16.04.2020 г. с приложени Решение № 21/11.12.2019г., взето на 4-то Редовно заседание на Общински съвет – А., поименно решение, относно докладна записка с вх. №ДЗ-470/27.11.2019г., Докладна записка с вх. №ДЗ-470/27.11.2019г. от д-р Х.Г, Решение № 22/11.12.2019г., взето на 4-то Редовно заседание на Общински съвет – А., поименно решение, относно докладна записка с вх. №ДЗ-480/02.12.2019г., Докладна записка с вх. №ДЗ-480/02.12.2019г. от д-р Х.Г, протокол от четвърто редовно заседание на Общински съвет – А., проведено но 11.12.2019г., допълнително споразумение № 350/09.03.2020г., допълнително споразумение № 70/10.02.2020г., трудов договор № 49/12.12.2019г., молба с вх. № 94-Г-506 от Г.Ц.Б; писмо с вх. ЦУ 01/7465/13.05.2020 г. с приложен протокол № 1/10.12.2019г. на Постоянната комисия по Бюджет и финанси при Общински съвет - А.. Събрани са и доказателства с писма до председателите на Сдружение „***********“ и Сдружение „***********“, изх. № ЦУ 01/3802/27.02.2020г. и изх. № ЦУ 01/3805/27.02.2020 г. относно получавано от Камен Куцев възнаграждение в спортните клубове.
Служебно е направена справка в Търговски регистър, НБД „Население“, интернет страницата на Община А. и интернет страницата на Централна избирателна комисия.

След като обсъди събраните в хода на административното производство доказателства, комисията установи следното от фактическа страна:
Сигналът е подаден от физическо лице с посочени три имена, ЕГН, телефон и е подписан. 
Камен Р. Куцев е избран за общински съветник за мандат 2019 – 2023 г., Положил е клетва като общински съветник на 11.11.2019 г., видно от клетвен лист, подписан на същата дата. Член е на Постояната комиися по образование и наука и на Постоянната комисия по предотвратяване и устаовяване конфликт на интереси и предотвратяване на корупцията към Общински съвет – А..   
 Петя Шопова е избрана за общински съветник за мандат 2019 – 2023 г., Положила е клетва като общински съветник на 11.11.2019 г., видно от клетвен лист, подписан на същата дата. Член е на Постоянната комисия по общинска собственост и Постоянната комисия по бюджет и финанси към Общински съвет – А..
От направена справка в НБД „Население“ се установи, че Г.Ц.Б е баща на Петя Шопова.
От извършените в Търговския регистър справки по партидата на „***********“ Сдружение с ЕИК ******** е видно, че Камен Куцев е представляващ и член на управителния съвет от 15.10.2018 г. Сдружението е юридическо лице с нестопанска цел за осъществяване на дейност в обществена полза. Целта на сдружението е създаване условия за развитие и утвърждаване общественополезната дейност в спорта кану-каяк.
От извършените в Търговския регистър справки по партидата на „***********“ Сдружение с ЕИК ******** е видно, че Камен Куцев е член на управителния съвет от 26.05.2015 г. Сдружението е юридическо лице с нестопанска цел за осъществяване на дейност в обществена полза. Целта на сдружението е да обединява усилията на спортистите, спортните деятели и любителите за развитие на спортовете, свързани с „Асеновец“.
Видно от представените по преписката доказателства на 14.03.2019 г. е сключен договор № 51, съгласно който Община А., представлявана от д-р Е. К. – кмет на общината, като възложител, предоставя финансови средства, съгласно протокол № 2 от 13.03.2019 г. на Общинска Експертна комисия и Решение № 1756 от 30.01.2019 г. на Общински съвет – А., на „***********“ Сдружение, представляван от З.А., като изпълнител. Същият се задължава да подготви състезатели и да участва в държавните първенства, организирани от българската федерация по кану-каяк. Цитираният договор се сключва за периода до 31.12.2019 г.
На 22.04.2019 г. е сключен договор за учредяване на безвъзмездно право на ползване върху движима вещ – общинска собственост, съгласно който Община А., представлявана от д-р Е. К. – кмет на общината, като собственик, учредява на „***********“ Сдружение, представляван от З. А. – председател и Камен Куцев - секретар, като ползвател, безвъзмездно и срочно право на ползване върху общинска движима вещ: Автобус – общинска собственост, марка „МАН – 03“. Правото на ползване се учредява за срок от 5 години, считано от датата на подписване на договора.
На 22.02.2019 г. е сключен договор № 27, съгласно който Община А., представлявана от д-р Е. К. – кмет на общината, като възложител, предоставя финансови средства, съгласно протокол № 1 от 19.02.2019 г. на Общинска Експертна комисия и Решение № 1756 от 30.01.2019 г. на Общински съвет - А. на „***********“ Сдружение, представляван от Л. К., като изпълнител. Същият се задължава да поддържа спортно – материална база в А. – предоставена за ползване и стопанисване. Цитирания договор се сключва за периода до 31.12.2019 г.
С писма вх. № ЦУ 01/4023 от 04.03.2020 г. и вх. № ЦУ 01/4022 от 04.03.2020г. на КПКОНПИ, председателите на „***********“ Сдружение, респ. на „***********“ Сдружение удостоверяват, че като член на управителните съвети и на двете сдружения, Камен Куцев не е получавал възнаграждения, премии, командировъчни, разходи за гориво, за храна и за възстановяване през 2017, 2018 и 2019 г.

Видно от докладна записка с вх. № ДЗ-65 от 23.01.2020 г. относно приемане на бюджета на Община А., д-р Х.Г – кмет на Община А. предлага проект на решение за приемане на бюджета на Община А. за 2020 г. Съгласно приложения към цитираната докладна записка доклад за основните показатели и приоритети в предложението за проекта на бюджета на Община А. за 2020 г., в Раздел III. Разходна част,  т. 7 Функция „Почивно дело, култура и религиозни дейности“, за подпомагане на дейността на спортните клубове на територията на общината и спортните бази са заложени средства в размер на 400 000 лв.
Предложение, направено с докладна записка с вх. № ДЗ-65 от 23.01.2020 г.  на кмета на общината относно приемане на бюджета на Община А. за 2020г. е прието с Решение № 72 по протокол № 6 от заседание на Общински съвет А., проведено на 29.01.2020 г.
Видно от представените по преписката доказателства Камен Куцев е упражнил правото си на глас като е гласувал „за“ при приемане на Решение № 72 по протокол № 6 от заседание на Общински съвет А., с което се приема бюджета на Община А. за 2020г.

На 27.11.2019г. кметът на Община А. д-р Х.Г внася в Общински съвет докладна записка с вх. № ДЗ-470 относно вземане на решение за определяне на размера на трудовите възнаграждения на кметовете от 11.11.2019 г. В тази връзка е прието Решение № 21 по протокол № 4 от 11.12.19 г. от заседание на Общински съвет А., проведено на 11.12.2019 г.
Видно от представените по преписката доказателства, Петя Шопова е присъствала на заседанието и е упражнила правото си на глас като е гласувала „за“ при приемане на Решение № 21 по протокол № 4 от заседание на Общински съвет А., с което се определя конкретния размер на индивидуалните основни месечни заплати и допълнителни възнаграждения на кмета на общината и кметовете на кметства, съгласно Приложение № 1, считано от 11.11.2019г.

На 02.12.2019г. кметът на Община А. д-р Х.Г внася в Общински съвет докладна записка с вх. № ДЗ-480 относно одобряване на промени в числеността и структурата на общинската администрация в Община А.. В тази връзка е прието Решение № 22 по протокол № 4 от 11.12.19 г. от заседание на Общински съвет А., проведено на 11.12.2019 г.
Видно от представените по преписката доказателства Петя Шопова е присъствала на заседанието и е упражнила правото си на глас като е гласувала „за“ при приемане на Решение № 22 по протокол № 4 от заседание на Общински съвет А., с което се одобрява промените в числеността и структурата на общинската администрация в Община А..

Видно от представения протокол № 1 от 10.12.2019г. от проведено заседание на Постоянната комисия по Бюджет и финанси, чиито член е Петя Шопова, Докладна записка №ДЗ-470/27.11.2019г. на Общински съвет – А. и Докладна записка вх. №ДЗ-480/02.12.2019г. на Общински съвет – А. от кмета на Община А. са гласувани и приети с мнозинство без обсъждания и дебати.
На  23.01.2020 г.  кметът на Община А. д-р Х.Г внася в Общински съвет А. докладна записка с вх. № ДЗ-65 относно приемане на бюджета на Община А. за 2020г. е прието с Решение № 72 по протокол № 6 от заседание на Общински съвет А., проведено на 29.01.2020 г.
Видно от представените по преписката доказателства Петя Шопова е присъствала на заседанието и е упражнила правото си на глас като е гласувала „за“при приемане на Решение № 72 по протокол № 6 от заседание на Общински съвет А., с което се приема бюджета на Община А. за 2020г.

На 10.12.2019г. Г. Б. подава молба до кмета на Община А. с вх. № 94-5-506. Със същата Б. моли да бъде назначен на длъжността кметски наместник на село П.Е. На 11.12.2019г. на молбата е поставена резолюция „да“.
	Видно от трудов договор № 49/ 12.12.2019 г., сключен на основание чл. 68, ал. 1, т. 3 от Кодекс на труда, чл. 46а, ал. 1 от ЗМСМА, за заместване на кметски наместник П. Г., Община А., представлявана от Х.Г – кмет на общината възлага на Г. Б. да изпълнява длъжността кметски наместник на кметство П.Е, считано от 16.12.2019 г. до завръщане на титуляра. Основно трудово възнаграждение е в размер на 720 лв.
	С допълнително споразумение № 70 от 10.02.2020г. към горецитирания договор, на основание чл. 119, във връзка с чл. 68, ал.1, т. 3 от КТ и чл. 46а, ал. 1 от ЗМСМА, за заместване на П.Г., във връзка с чл. 12, чл. 14 и чл. 18 от Наредбата за заплатите на служителите в държавната администрация, чл. 12 и чл. 16 от Вътрешните правила за работна заплата в Общинска администрация, Приложение № 1 към ВПРЗ и Заповед № А-264/07.02.2020г. на Кмета на Община А., страните се споразумяват за изменение по отношение на основното трудово възнаграждение, а именно от 720 лв, става на 792 лв.
	На 31.03.2020г. в Държавен вестник, брой 30/2020г., е обнародвано решение № 127 на Общински съвет – А., с което се закриват кметства в населените места: село Н., село Б., село Д., село Ж. К. и село П.Е.
	С допълнително споразумение № 350 от 09.03.2020г. към трудов договор № 49/ 12.12.2019 г., на основание чл. 119, във връзка с чл. 68, ал.1, т. 5 от КТ, чл. 46а, ал. 1 от ЗМСМА, страните се споразумяват Б. да изпълнява длъжността кметски наместник на кметство П.Е за определен мандат, считано от 09.03.2020г.

Въз основа на така изяснената фактическа обстановка, комисията установи следното от правна страна:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Като общински съветници към Общински съвет А. Камен Куцев и Петя Шопова са лица, заемащи висша публична длъжност по смисъла на чл. 6, ал. 1, т. 32 от ЗПКОНПИ.
С оглед горното КПКОНПИ е компетентна да разгледа сигнала.
От значение за установяване или не установяване конфликт на интереси е конкретно поведение на лицето, заемащо висша публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
	Съгласно разпоредбата на чл.33, ал.1 от ЗМСМА, общинският съветник има право да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, да участва в обсъждането и решаването на всички въпроси от компетентността на съвета, да отправя питания към кмета. 
В качеството си на общински съветник в Общински съвет А. Камен Куцев е упражнил правомощия по служба на заседание на Общински съвет А. от 29.01.2020г. като е участвал в гласуването на Решение № 72 относно приемане на бюджета на Община А. за 2020г.
В хода на производството се установи, че Камен Куцев е член на управителните съвети на „***********“ Сдружение и на „***********“ Сдружение, но не получава възнаграждение за изпълняваната от него длъжност, или премии, командировъчни, разходи за гориво, за храна, за възстановяване и други. Предвид горното се налага извода, че между Камен Куцев и „***********“ Сдружение, респ. на „***********“ Сдружение не е налице икономическа зависимост, която да обосновава свързаност помежду им по смисъла на §1, т.15, б. „б“ от ДР на ЗПКОНПИ. Следователно за Камен Куцев липсва частен интерес, който може да повлияе върху безпристрастното и обективно изпълнение на правомощията или задълженията му по служба във връзка с гласуване при приемане на Решение № 72 относно приемане на бюджета на Община А. за 2020г.
Съгласно чл.44, ал.1, т.5 от ЗМСМА и чл.84, ал.1 и ал.4 от Закона за публичните финанси (ЗПФ), органът, който има правомощия да организира изпълнението и разходването на общинския бюджет, и който има правомощия да внесе в общинския съвет окончателен проект на бюджета, в който, предвидените разходи са описани по пера, дейности и основни параграфи, е Кметът на съответната община. Видно от разпоредбата на чл.11, ал.1-7 от ЗПФ, кметът на общината съставя проектобюджета и го внася за обсъждане и гласуване в общинския съвет. С гласуването на общинския бюджет се цели постигане на финансово осигуряване на посочените в него дейности на общината. В разпоредбата на чл.21, ал.1 от ЗМСМА са посочени решенията, които взема общинският съвет като колегиален орган. 
Участвайки в обсъждането и гласуването на Решение №72 от 29.01.2020г. на Общински съвет А., изпълнява вменените му по закон задължения в съответствие със спецификата на заеманата от него публична длъжност. Не е налице частен интерес за Камен Куцев, който може да повлияе върху безпристрастното и обективно изпълнение на правомощията или задълженията му по служба. Това е така предвид обстоятелството, че липсва свързаност по смисъла на §1, т. 15, б. „б“ от ДР на ЗПКОНПИ между Камен Куцев и „***********“ Сдружение, респ. на „***********“ Сдружение. Също така от взетото решение не следва пряко разпореждане с определената сума по отношение на цитираните спортни клубове, както и не се създават предпоставки за получаване на облага и не се гарантират финансови средства за точно определено лице.
Предвид изложеното, се налага извода, че са налице два от елементите на състава на конфликт на интереси по чл.52 от ЗПКОНПИ, а именно: лице, заемащо висша публична длъжност и упражнени от лицето правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба от страна на Камен Куцев. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.

В хода на производството, от събраните по преписката писмени доказателства, се установи, че Петя Шопова и Г. Б. са свързани лица по смисъла на §1 т. 15, б. „а“ от ДР на ЗПКОНПИ – същите са роднини по права линия от първа степен.
Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо публична длъжност упражнява правомощия или изпълнява задължения по служба повлияно от частен интерес.
В хода на производството се установи, че Петя Шопова, в качеството й на общински съветник в Общински съвет – А. е упражнила правомощията си на общински съветник, произтичащи от разпоредбата на чл. 21, ал. 1 от ЗМСМА при участието си в заседание на Постоянната комисия по бюджет и финанси към Общински съвет - А. на 10.12.2019г., при гласуването и приемането на Решение № 21 по протокол № 4 от 11.12.19 г. относно определяне на размера на трудовите възнаграждения на кметовете и Решение № 22 по протокол № 4 от 11.12.19 г. относно одобряване на промени в числеността и структурата на общинската администрация в Община А., както и при гласуване на Решение № 72 по протокол № 6 от 29.01.2020г. на заседание на Общински съвет А., относно приемане бюджета на Община А. за 2020г.
Упражнените правомощия от страна на Петя Шопова, в качеството й на общински съветник при участието си в заседание на Постоянната комисия по бюджет и финанси към Общински съвет - А. на 10.12.2019г., при гласуване на Решение № 21 по протокол № 4 от 11.12.19 г., Решение № 22 по протокол № 4 от 11.12.19 г. и Решение № 72 по протокол № 6 от 29.01.2020г., не са в неин личен интерес, както и в интерес на свързаното с нея лице – Г.Б., а в интерес на общинската администрация, с оглед на изпълнението на дейността й. С така приетите решения се определя размера на индивидуалните основни месечни заплати на кметове в сила от 11.11.2019г., приемат се промени в числеността и структурата на общинската администрация в Община А., както и се определя приходната и разходната част по бюджета на общината, за съответната календарна година.
Съгласно чл. 44, ал. 1 от ЗМСМА Кметът на общината назначава и освобождава от длъжност заместник-кметовете на общината, кметските наместници, ръководителите на звената на издръжка от общинския бюджет, началниците и служителите в общинската администрация.
Съгласно чл. 46а от ЗМСМА в населените места, които не са административен център на кметства, кметът на общината може да назначи за срока на мандата кметски наместници в съответствие с утвърдената численост и структура на общинската администрация. Кметските наместници към датата на назначаването трябва да отговарят на условията по чл. 397, ал. 1 от Изборния кодекс.
Съгласно постановление № 4 от 10 януари 2019 г. за изменение и допълнение на Постановление № 67 на Министерския съвет от 2010 г. за заплатите в бюджетните организации и дейности Министерският съвет конкретните размери на индивидуалните основни месечни заплати на кметовете на общини, райони и кметства се определят от съответния общински съвет при условията на Закона за местното самоуправление и местната администрация, като размерът на определените заплати не може да надхвърля основната месечна заплата на министър. Индивидуалната основна месечна заплата на заместник-кметовете на общини/райони се определя в размер до 80 на сто от основната месечна заплата на кмета на общината/района, а на кметските наместници – в размер до 80 на сто от средната основна месечна заплата за кмет на кметство в общината.
Видно от трудов договор № 49, същия е сключен на 12.12.2019 г. между Община А., представлявана от Х.Г – кмет на общината и Г.Б.. Цитираният договор е със срочен характер, предвид факта, че се сключва със срок „до завръщане на титуляра“.
Съгласно чл. 16, т. 1 от Закона за административно – териториалното устройство на Република България, кметове се избират в населени места с население над 350 души. Пет от населените места на територията на община А. не отговарят на тези изисквания и в тях не са произведени избори за кметове на кметства.
В тази връзка е сключено и допълнително споразумение № 350 от 09.03.2020г. към трудов договор № 49/ 12.12.2019 г., на основание чл. 119, във връзка с чл. 68, ал.1, т. 5 от КТ, чл. 46а, ал. 1 от ЗМСМА, с което страните се споразумяват Б. да изпълнява длъжността кметски наместник на кметство П.Е за определен мандат, считано от 09.03.2020г.
Видно от горното, във функционалната компетентност на кмета е да назначи кметски наместник на кметство, както и да определи точния размер на индивидуалната му месечна заплата.
Предвид изложеното не би могъл да се обоснове какъвто и да е интерес за Шопова от упражнените правомощия.
Липсата на частен интерес от упражнените правомощия по служба, като една от трите кумулативни предпоставки, за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.

Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ,

 	РЕШИ:
	
	НЕ УСТАНОВЯВА конфликт на интереси по отношение на Камен Куцев с ЕГН ********, общински съветник в Общински съвет – А. и в това му качество, лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на Решение № 72 по Протокол № 6 от 29.01.2020 г. на Общински съвет - А., поради липса на частен интерес - негов или на свързано с него лице по смисъла на § 1, т. 15 от ДР на ЗПКОНПИ.

	НЕ УСТАНОВЯВА конфликт на интереси по отношение на Петя Шопова с ЕГН ********, общински съветник в Общински съвет – А. и в това й качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с участие в заседание на Постоянната комисия по бюджет и финанси към Общински съвет - А. на 10.12.2019г., с гласуването на Решение № 21 и Решение № 22 по протокол № 4 от 11.12.19г. на Общински съвет - А., както и с гласуването на Решение № 72 по Протокол № 6 от 29.01.2020 г. на Общински съвет - А., поради липса на частен интерес - неин или на свързано с нея лице по смисъла на § 1, т. 15 от ДР на ЗПКОНПИ.
	
Препис от Решението да се изпрати на Окръжна прокуратура П., с оглед преценка за реализиране на правомощията по чл. 76, ал. 2 от ЗПКОНПИ.


КОМИСИЯ:

ПРЕДСЕДАТЕЛ:………………/П/……………….…../СОТИР ЦАЦАРОВ/

ЗАМЕСТНИК - ПРЕДСЕДАТЕЛ:………/П/………/АНТОН СЛАВЧЕВ/

ЧЛЕН:…………………/П/………………..…../АНТОАНЕТА ЦОНКОВА/

ЧЛЕН:…………………/П/...…………….................…/ПЛАМЕН ЙОЦОВ/

ЧЛЕН:…………………/П/………………….........../СИЛВИЯ КЪДРЕВА/

